Христо Ясенов
Предвиждане

chitanka.info

Из всеки вестник и продажен лист

изтичат руски рубли и закани.

Честит е който днес е комунист,

че може той на кредит да се храни.

Търговец, кожодер и сатана —

не бива никой днес от вас да дреме!

Разливайте мастика и вина,

че иде, иде изборното време!

Поне сега при тоя хал студен,

да си попийнем ний навересия,

защото, знам — след изборния ден, —

ще си отидат рублите в Русия.

Но знайте ли? — Едно предвиждам аз —

наситен е народа на носилки —

и като че ли вместо своя глас

ще ви даде заслужени бесилки.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.